Številka: 010-1069/2025-3130-4

Datum: 08. 08. 2025

Zadeva: Določitev plačnega razreda zaradi napredovanja v naziv – 20. člen ZSTSPJS

Prosite za pojasnilo na vprašanja glede 20. člena Zakona o skupnih temeljih sistema plač v javnem sektorju (Uradni list RS, št. 95/24; v nadaljnjem besedilu: ZSTSPJS) za javnega uslužbenca na delovnem mestu Podsekretar v nazivu Podsekretar, ki je uvrščen v 31. plačni razred (28 + 3 napredovanja). Na istem delovnem mestu po napredovanju v naziv Sekretar, upoštevaje že dosežena napredovanja v plačne razrede na tem delovnem mestu oziroma v nižjem nazivu, bi se uvrstil v 35. plačni razred oziroma glede na pravilo 20. člena ZSTSPJS v 34. plačni razred.

Do navedene situacije pride, ker je izhodiščni plačni razred delovnega mesta Podsekretar v nazivu Podsekretar 28., izhodiščni plačni razred naziva Sekretar na istem delovnem mestu Podsekretar pa 32., torej znaša razlika štiri plačne razrede. Glede na to, da je bil pred plačno reformo izhodiščni plačni razred istega delovnega mesta v nazivu Podsekretar 43., v nazivu Sekretar pa 46. (torej je razlika znašala tri plačne razrede), do take situacije ni moglo priti.

Prosite za pojasnilo:

* ali se v konkretnem primeru zaradi določbe prvega odstavka 20. člena ZSTSPJS javni uslužbenec uvrsti v 34. plačni razred, in ne v 35., ter
* ali je potrebno skladno s to določbo v vseh primerih, ko je razlika v izhodiščnih plačnih razredih nazivov na istem delovnem mestu več kot 3, javne uslužbence uvrščati v plačni razred , ki je za največ tri plačne razrede višji od doseženega plačnega razreda pred napredovanjem v naziv ali višji naziv?

Kolektivna pogodba za državno upravo, uprave pravosodnih organov in uprave samoupravnih lokalnih skupnosti – tarifni del (Uradni list RS, št. 99/24 in 109/24 – popr.) za delovno mesto Podsekretar C027001 v nazivu Podsekretar določa 28.- 33. plačni razred, v nazivu Sekretar pa 32.- 38. plačni razred. Konkretni javni uslužbenec je uvrščen 31. plačni razred, to je tretji plačni razred delovnega mesta (in naziva Podsekretar). Po napredovanju v naziv Sekretar mu bo, skladno z 20. členom ZSTSPJS, določen 34. plačni razred, to je drugi plačni razred naziva Sekretar, kar pomeni, da se ga uvrsti natanko za tri plačne razrede višje od plačnega razreda, ki ga je dosegel v nazivu Podsekretar. Javni uslužbenec ob napredovanju iz naziva Podsekretar v naziv Sekretar, torej ne bo ohranil vseh treh napredovanj, ki jih je imel v nazivu Podsekretar, sicer bi bilo kršeno pravilo iz prvega odstavka 20. člena ZSTSPJS, na podlagi katerega pa napredovanj v višji naziv ni mogoče prenašati, če bi zaradi prenosa javni uslužbenec pridobil več kot tri plačne razrede glede na prejšnji plačni razred. Torej, v vseh primerih, ko razlika med izhodiščnimi plačnimi razredi nazivov na istem delovnem mestu znaša en, dva ali tri plačne razrede, javni uslužbenec ob napredovanju v viši naziv na istem delovnem mestu ohranja število napredovanj, ki jih je imel v nižjem nazivu.

ZSTSPJS namreč v prvem odstavku 20. člena določa, da javni uslužbenec, ki napreduje na istem delovnem mestu v naziv ali višji naziv, prenese že dosežena napredovanja v plačne razrede na delovnem mestu ali v nižjem nazivu v nov naziv tako, da se doseženi plačni razred pred napredovanjem v naziv ali višji naziv poveča za največ tri plačne razrede (ob tem velja zgolj omeniti drugi odstavek 20. člena, ki določa, da javnega uslužbenca ni mogoče uvrstiti v višji plačni razred, kot znaša končni plačni razred delovnega mesta oziroma naziva, kar pa glede na konkretno obravnavan primer v tem pojasnilu, ni relevantno).

Pri odgovoru na vaše vprašanje iz druge alineje pa je treba upoštevati temeljno pravilo, ki glede določanja osnovne plače izhaja iz ZSTSPJS, in sicer da javni uslužbenec ob zaposlitvi, premestitvi in napredovanju (tudi ko gre za napredovanje v naziv), ne more biti uvrščen v plačni razred, ki bi bil nižji od plačnega razreda delovnega mesta, na katerem opravlja naloge oziroma naziva, v katerega je imenovan. Navedeno izhaja iz prvega odstavka 15. člena in 16. člena ZSTSPJS, pa tudi sicer iz samega načina določanja osnovnih plač z uvrščanjem delovnih mest in nazivov v plačne razrede, s čimer se določa minimalni standard glede osnovnega vrednotenja konkretnega dela in s tem povezane najnižje osnovne plače javnega uslužbenca, ki to delo opravlja. Tako na primer, če bi javni uslužbenec na delovnem mestu Podsekretar, na katerem se naloge opravljajo v nazivih Podsekretar in Sekretar, v nazivu Podsekretar bil uvrščen v izhodiščni 28. plačni razred in bi napredoval v naziv Sekretar, potem bi se ga uvrstilo v izhodiščni 32. plačni razred naziva Sekretar, ne glede na to, da je ta plačni razred za več kot tri plačne razrede višji od plačnega razreda, ki ga je imel v nazivu Podsekretar.

S spoštovanjem,

 po pooblastilu

|  |  |
| --- | --- |
|  | Danijela Mišić-Pogorevc |
|  | vodja centra za kadre  |